
[bookmark: _Hlk51226553]Sisekorraeeskiri tööde ja teenuste läbiviimiseks

Käesolevaid eeskirju kohaldatakse AS Utilitas Tallinna Soojus ja AS Utilitas Eesti objektidel teostatavate tööde ja teenuste suhtes ja need kehtivad niivõrd, kui Lepingus ei ole kokku lepitud teisiti.

1. Mõisted
1.1. Tellija – AS Utilitas Tallinna Soojus või AS Utilitas Eesti
1.2. Täitja – tellijaga lepingu sõlminud isik;
1.3. Pooled – tellija ja täitja;
1.4. Leping – tellija ja täitja vahel allkirjastatud töövõtuleping või tellija poolt täitjale esitatud tellimus;
1.5. Eeskirjad – käesolevad sisekorraeeskirjad;
1.6. Töö – lepingus kirjeldatud töö või teenus;
1.7. Objekt / Töötsoon – töö teostamise asukoht;
1.8. Töötajad – täitjaga, samuti täitja poolt kasutatava alltöövõtjaga, töösuhtes olevad isikud.

2. Üldnõuded
2.1. Täitja on kohustatud tagama tööde ohutuse. Täitja vastutab tööde teostamisel täies ulatuses tuleohutuse, elektriohutuse, tööohutuse, töötervishoiu jt. asjakohaste nõuete täitmise eest. 
2.2. Täitja vastutab selle eest, et töö ei ohustaks objektil töötavaid ega selle mõjupiirkonnas viibivaid isikuid.
2.3. Ohutuse tagamiseks ja terviseriskide ennetamiseks peab täitja enne tööde alustamist tuvastama tema poolt teostatavate töödega kaasnevad ohud, arvestades sealhulgas kaas- ja alltöövõttudega ning objekti eripärast ja ümbrusest tuleneda võivate ohtudega, samuti ümbrusele tekkida võivate ohtudega (tolm, müra, gaasid, kaevikud vm) ning kavandama abinõud riskide vähendamiseks.
2.4. Tellija objektidel võivad esineda muuhulgas järgmised ohud:
· Kõrge temperatuur seadmetes- ja torustikes ning nende pindadel;
· Kõrged vee ja auru rõhuparameetrid seadmetes- ja torustikes;
· Oht tuleohtlike vedelike või teiste kergestisüttivate materjalide süttimiseks nende sattumisel kõrge temperatuuriga pindadele;
· Tule- ja plahvatusohtliku maagaasi kasutamine tootmisprotsessis;
· Tuleohtliku, mürgise ja keskkonnaohtliku diiselkütuse kasutamine tootmisprotsessis;
· Elektrilöögioht mitmesuguse pingega elektriseadmetelt, kaablitelt jt.;
· Asbesti sisaldav isolatsioon;
· Töötavate seadmete müra (kohati üle 85 dBA);
· Ohtlikud kemikaalid;
· Kõrgel asuvad töötasapinnad ja kõrgusest kukkumise oht;
· Oht esemete kukkumiseks kõrgematelt tasapindadelt;
· Tõsteseadmete, s.h. sildkraanade liikumine hoones ja territooriumil;
· Liikuvad tasapinnad (hakkelao etteandesüsteemid, konveierid jmt);
· Liikuvad mehhanismid (haakeveokid, laadurid jmt);
· Ebapiisav või ebaühtlane valgustatus tehnoloogiliste seadmete varjus jmt.
2.5. Tellija on teadaolevad ohualad hoonetes tähistanud vastava märgistusega. Ohumärgistus või selle puudumine ei vabasta täitjat vastutusest ohutuse tagamisel ja terviseriskide ennetamisel objektil.
2.6. [bookmark: _Hlk159491022]Täitja tagab, et töötajad on töötervishoiu ja tööohutusalaselt juhendatud (sh läbinud tellija e-koolituskeskkonnas ohutusjuhendamise kehtivusega 3 aastat), õnnetuse või haigestumise ohu vältimiseks on kasutusele võetud vajalikud tehnilised ühiskaitsevahendid ja töökorraldusabinõud ning töötajad kasutavad nõuetekohaseid isikukaitsevahendeid. Töötajad kohustuvad käituma vastutustundlikult ka väljaspool määratud töötsooni ning kasutama tellija vara heaperemehelikult  ja vältima hooletusest põhjustatud ohuolukordi.
2.7. Tööde teostamisel tellija katlamajades ja teistel objektidel, kus tööprotsessist tulenevalt on kõrge pea- ja jalavigastuse oht, peab kandma alati kaitsekiivrit, turvajalanõusid ja pikkade säärtega tööpükse. Teiste isikukaitsevahendite kasutamise peab täitja otsustama peale töökeskkonna riskianalüüsi teostamist.
2.8. Töötajatega toimunud tööõnnetusi uurib ja registreerib täitja. Objektil töötajaga juhtunud tööõnnetusest on täitja kohustatud koheselt teavitama tellijat ning juhinduma VV määrusest 03.04.2008 nr. 75 „Tööõnnetuse ja kutsehaigestumise registreerimise, teatamise ja uurimise kord“.
2.9. Pandeemia tingimustes juhinduda VV korraldustest ja ettevõttes kehtestatud reeglitest. Tellijal on õigus kontrollida kehtestatud nõuetest kinnipidamist.

3. Töökorraldus, valve
3.1. Kui ei ole kokkulepitud teisiti, peab täitja objekti territooriumile sissepääsuks esitama tellijale enne tööde algust taotluse tellija tüüpvormil „Taotlus sissepääsuloa saamiseks“ (vorm on kättesaadav aadressilt https://www.utilitas.ee/hanked/infomaterjalid/ ).  
3.2. Väljaspool üldist tööaega töötamise tingimused peab täitja eelnevalt kooskõlastama tellijaga.
3.3. Töötajatele väljastatud sissepääsukaartide edasi andmine kolmandatele isikutele on keelatud ja need tuleb sissepääsuloa taotluses märgitud tähtajaks, kuid mitte hiljem kui tööde lõpetamise päeval objektil, tellijale tagastada.
3.4. Täitja töötajatel on kohustus personaalse sissepääsuloaga registreerida tööde teostamise päevadel objekti tööpiirkonda sisenemine ja väljumine jalg- või autovärava kaardilugejas.
3.5. Objektile tohivad siseneda ainult tellijaga eelnevalt kooskõlastatud sõidukid. Suurim lubatud sõidukiirus territooriumil on 10 km/h.
3.6. Töötajad peavad kandma tööks sobivaid ja täitja või täitja alltöövõtja nime ja/või logoga varustatud töörõivaid. Territooriumil liikudes peavad töörõivad olema kõrgnähtavast materjalist või tuleb nende peal kanda ohutusvesti. 
3.7. Töötajatel on keelatud viibida asjatult kohtades, mis ei ole otseselt seotud tööülesannete täitmisega.
3.8. Kolmandate isikute nimekiri tuleb eelnevalt kooskõlastada tellijaga.
3.9. Kui ei ole kokkulepitud teisiti, peab täitja tagama objekti valve. Objekt peab olema tähistatud ja piiratud nii, et oleks takistatud kõrvaliste isikute pääs töötsooni (ohutuslindid, -piirded, tõkked, märgid, viidad jms).
3.10. Tellijal või turvatöötajal on õigus kontrollida objektile saabuvaid, seal viibivaid ja sealt lahkuvaid isikuid ja sõidukeid varguste ärahoidmiseks. 
3.11. Materjalid ladustatakse objektil eelnevalt tellijaga kooskõlastatud tingimustel ja kohtadel, kinnitatakse sobival ning ohutul viisil, soovitavalt mitte rohkem kui nädala vajadus. Materjalide ladustamisel tuleb lähtuda Siseministri määrusest 27.05.2024 nr.14 „Põlevmaterjalide ja ohtlike ainete ladustamise tuleohutusnõuded“.
3.12. Täitja peab objekti hoidma heas korras ja puhtana. Praht, pakendid jms. jäätmed tuleb koristada iga vahetuse, päeva ning kogu töö lõppedes ning viia selleks ettenähtud kohta väljaspool hoonet.
3.13. Täitja on tööde käigus tekkivate jäätmete valdajaks. Täitja korraldab oma kulul kogu jäätmekäitluse ja vastutab jäätmekäitlust käsitlevate õigusaktide täitmise eest. Jäätmekäitlust tuleb teostada vastavuses Jäätmeseaduse ja muude kehtestatud nõuetega ning viisil mis tagaks tellijale täitja poolt tööde käigus teostatud jäätmekäitluse kohta seadusega nõutud teabe ja dokumentide olemasolu. Jäätmete utiliseerimise koha, liigi ja hulga kohta tuleb tellijale esitada kirjalik aruanne koos vastavate dokumentide koopiatega.
3.14. Objektil on keelatud:
· suitsetamine töökohal (objektil on suitsetamine lubatud ainult selleks ettevalmistatud ja tähistatud või tööohutusplaanis määratud kohtades);
· alkoholi, narkootikumide või psühhotroopsete ainete tarvitamine või alkoholi-, narkootilises või toksilises joobes või psühhotroopse aine mõju all objektil viibimine;
· tõkestada juurdepääs tuletõrje- ja päästevahenditele;
· tõkestada evakuatsioonipääseteid;
· sõidukite omavoliline sissesõit ja parkimine;
· võõraste isikute põhjuseta viibimine objektil.

4. Ohtlikud tööd
4.1. Täitja peab ohtlike tööde (VV määrus 08.12.1999 nr. 377 „Töötervishoiu ja tööohutuse nõuded ehituses“ § 5)  tegemise korra ja tehnilised või töökorralduslikud ohutusmeetmed kavandama tööohutuse plaanis ja kooskõlastama tellijaga.
4.2.  Kraanade, tõstukite, ehitusmasinate ja liikuvate töövahendite tehniline seisukord, järelevalve ning kasutamise kord peavad olema dokumenteeritud ja need dokumendid asuma objektil. Nende masinatega võivad töötada ainult nõutava eriväljaõppe ja vajaliku täiendõppe saanud töötajad.
4.3. Tuletööde tegemine objektil toimub Siseministri 07.09.2010 määruse nr 47 „Tuletöö tegemisele esitatavad nõuded“ kohaselt. Tuletöö tegijal peab olema Tuleohutuse seaduse § 14 kohane kutsetunnistus või tuletöötunnistus. Tuletöötööde tegemine, selle algus ja lõpp tuleb iga tööpäeva alguses kooskõlastada tellijaga. 
4.4. Objekti ajutise elektripaigaldise eest vastutab täitja, määrates selle teostajaks ja hooldajaks nõutava pädevusklassiga elektritöid juhtiva isiku. Täitja peab tellijaga eelnevalt kooskõlastama tööde teostamiseks vajaliku võimsustarbe ja peamised elektritarbijad. Täitja võib elektriseadmete ekspluatatsiooni ja ohutuseeskirjadele vastavaid elektrilisi töövahendeid ja pikendusjuhtmeid ühendada tellija elektrivõrku ainult tellijaga eelnevalt kooskõlastatud pistikühenduste kaudu.

5. Töötsooni üleandmine
5.1. Täitja peab enne tööde alustamist määrama objektijuhi, kes vahetult koordineerib ja korraldab tööde läbiviimist ning tööohutusalast tegevust objektil.
5.2. Tellija tutvustab täitja objektijuhile töötsooni üleandmisel tellija sisekorra- ja tuleohutusnõudeid, hoone ja territooriumi kasutamise plaani, liikluskorraldust, objekti ohutegureid ja teisi töövõtjaid, kes töötavad samas töötsoonis ning nendest tuleneda võivaid riske. Juhendamise registreeringuks on poolte esindajate poolt allkirjastatud Töötsooni üleandmise akt  või Koosoleku protokoll. 
5.3. Objektijuht peab enne tööde alustamist tuvastama teostatavate töödega kaasnevad ohud, arvestades ka ühistegevusest, objekti eripärast ja ümbrusest tuleneda võivate ohtudega ning kavandama abinõud riskide vähendamiseks.
5.4. Objektijuht peab enne tööde algust välja selgitama töötsoonis paiknevad kommunikatsioonid (maa-alused või maapealsed kaablid, torujuhtmed jmt.) ja tagama nende kaitse.
5.5. Õigusaktis nõutud aluste esinemisel (VV määrus 08.12.1999 nr. 377 „Töötervishoiu ja tööohutuse nõuded ehituses“ § 4 lg 1) peab objektijuht enne tööde alustamist tellijale kooskõlastamiseks esitama kirjaliku “Tööohutuse plaani”. 
5.6. Objektijuht peab enne töö alustamist läbi viima töötajate töötervishoiu ja tööohutusalase juhendamise, teavitama töötajaid päästetööde ja esmaabi andmisega seotud abinõudest ning määrama nende eest vastutavad töötajad. Sellekohane registreering tuleb teha tööohutusplaanil või tööde päevikus. 
5.7. Täitja vastutab peale töötsooni vastuvõtmist või tööde alustamist objektil kõigi töötsoonis toimuvate avariide ja tööõnnetuste eest.

6. Vastutus
6.1. Käesoleva eeskirja, eriti selle tööohutusalaste nõuete rikkumiste eest võib tellija nõuda täitjalt leppetrahvi 1000 eurot rikkumise kohta ja/või rikkunud töötajate eemaldamist objektilt ja/või tööde peatamist kuni puuduste kõrvaldamiseni. 
6.2. Kui täitja ei ole vaatamata tellija kirjalikule teatele ja teates toodud tähtajaks eeskirja rikkumisi kõrvaldanud, on tellijal õigus leping üles öelda.
6.3. Täitja eeskirja rikkumisest tingitud tööde peatamisega või lepingu ülesütlemisega kaasnevad kulud, samuti täitja rikkumisest tekkinud kahju, kannab täitja.

